次韻李監丞城西紀游
作者：樂雷發
朝代：宋

paragraphs: 叫舜問寥闊，詠濂滌塵囂。
駕言城西遊，慨彼往哲遥。
儀鳳不可呼，鴐鵝浴清瀟。
懷哉光風杳，蕙若吹凉飈。
蒼梧隴雲愁，康廬草木彫。
豈無人希周，亦有文規姚。
佔畢末學阻，俗薄神理銷。
沿流浮伊洛，泝源窺羲堯。
執中與太極，萬古瞻魁杓。
察微篤强力，賢聖誠匪遼。
舜宮翳灌木，濂塾棲叢苕。
觀乎紀遊作，悟彼進學條。
蘭卮娛才彥，豈謂磊魂澆。
得深清賞愜，理勝英藻超。
揆予果何爲，農野勤耕穮。
景迫昧見道，曷奉德化昭。